A Tanács együttes fellépése

(1996. november 29.)

az Európai Unióról szóló szerződés K.3. cikke alapján, a kábítószer-kereskedelem elleni küzdelemben a vámhatóságok és a gazdasági vállalkozások közötti együttműködésről

(96/698/JHA)

AZ EURÓPAI UNIÓ TANÁCSA,

tekintettel az Európai Unióról szóló szerződésre és különösen annak K.3. cikke (2) bekezdésének b) pontjára,

tekintettel Írország kezdeményezésére,

tekintettel a kábítószerrel foglalkozó szakértőcsoportnak az Európai Tanács által 1995-ben Madridban jóváhagyott jelentésére,

felismerve, hogy a jogszerű gazdasági vállalkozások lehetőségeit és szolgáltatásait a tiltottkábítószer-kereskedők meg nem enegedett módon hasznáhatják,

mivel nélkülözhetetlen a legmagasabb szintű együttműködés a vámhatóságok és a gazdasági vállalkozások között a kábítószer-kereskedelem elleni küzdelemben;

mivel a Hetek Csoportja (G7) londoni (1991) és müncheni (1992) csúcstalálkozóján kifejezésre juttatta, hogy támogatja a kábítószer-kereskedelem elleni küzdelemben a vámhatóságok és a gazdasági vállalkozások közötti együttműködés erősítését;

mivel az ENSZ Gazdasági és Szociális Tanácsa 1993. július 27-i 1993/41 és 1995. július 24-i 1995/18 határozatában helyeselte az egyetértési megállapodások gyakorlati eszközként történő alkalmazását, amely a kábítószerrel kapcsolatos bűnüldözésben kézzelfogható eredményekhez vezet, fenntartva ugyanakkor a kereskedelem könnyítésének lendületét;

mivel a Vámigazgatások Világszervezetének (WCO) Tanácsa cselekvési tervet fogadott el az egyetértési megállapodásoknak a vámügyekben történő módszeres kifejlesztésére;

tudomásul véve, hogy a WCO által kezdeményezett megállapodásprogram világszerte sikeres volt a vámhatóságok és a gazdasági vállalkozások közötti együttműködés megszilárdításában;

tudomásul véve továbbá, hogy az Európai Unió néhány tagállama már elindította a nemzeti megállapodásprogramját a gazdasági vállalkozásokkal együtt mind a kábítószer-kereskedelemmel, mind a vámbűncselekményekkel kapcsolatban;

tudatában annak, hogy e programok valamennyi tagállamra és a gazdasági vállalkozások nagyobb számára történő kiterjesztése további előnyökkel járhat a bűnüldözésben,

ELFOGADTA A KÖVETKEZŐ EGYÜTTES FELLÉPÉST

1. cikk

A tagállamok vámhatóságai és az Európai Unióban működő gazdasági vállalkozások közötti, a kábítószer-kereskedelem elleni küzdelemben folytatott, már meglévő együttműködési viszony megszilárdítása érdekében a tagállamok nemzeti szinten ezen együttes fellépésben rögzített iránymutatás szerint megállapodás-programokat hoznak létre vagy e programokat továbbfejlesztik, és ösztönöznek az e programokban történő részvételre.

2. cikk

A vámhatóságok és a gazdasági vállalkozások közötti megállapodások a következő rendelkezéseket tartalmazhatják, de nem szükséges ezekre szorítkozniuk:

- a vámhatóság és az aláíró szervezet között kapcsolattartó személyek nevéről való kölcsönös tájékoztatás,

- a rakomány vagy az utasok adatainak, értelemszerűen, az aláíró által a vámhatóság részére történő előzetes átadása,

- a vámhatóságnak az aláíró információs rendszereihez történő hozzáférése,

- az aláíró biztonsági eljárásainak a vámhatóság által történő felmérése,

- az ilyen biztonság javítására vonatkozó tervek kifejlesztése és végrehajtása,

- az aláíró által újonnan felvett személyzet ellenőrzése,

- a vámhatóság által az aláíró személyzete képzésének biztosítása.

3. cikk

A vámhatóságok a nemzeti megállapodásprogramok működését időszakosan felülvizsgálják, valamint az egyes megállapodások végrehajtását is felülvizsgálják, és – az aláírókkal egyetértésben – a maximális hatékonyság biztosításához szükséges mértékben módosítják azokat.

4. cikk

A tagállamok – egy évvel az együttes fellépés hatályba lépése után, ezt követően pedig az elnökség kérésére – értesítik a Tanács titkárságát azokról az intézkedésekről, amelyeket ezen együttes fellépés rendelkezéseinek végrehajtása érdekében tettek.

5. cikk

A tagállamok saját belátásuk szerint az 1. cikkben említett programok által létrehozott egyetértési megállapodások körét a kábítószer-kereskedelmen kívül egyéb olyan bűncselekményekre is kiterjeszthetik, amelyek a vámhatóságok hatáskörébe tartoznak.

6. cikk

Ezt az együttes fellépést a Hivatalos Lapban közzé kell tenni.

Ez az együttes fellépés kihirdetésének napján lép hatályba.

Kelt Brüsszelben, 1996. november 29-én.

a Tanács részéről

az elnök

N. Owen

--------------------------------------------------